Φιλετάκια κοτόπουλου με μέλι, σκόρδο και ντοματίνια
Αρωματικό πιάτο με πλούσιο χρώμα που είναι έτοιμο σε 30΄.
700 γρ. φιλέτο κοτόπουλου από μπούτι, κομμένο σε λωρίδες (πάχους 2 εκ.), 2 σκελίδες σκόρδου, ψιλοκομμένες, 20 ντοματίνια, κομμένα στη μέση, 1 κουτ. σούπας μουστάρδα της αρεσκείας μας, 1 κουτ. σούπας μέλι θυμαρίσιο, 40 ml χυμός λεμονιού, 2 κουτ. σούπας φύλλα φρέσκου βασιλικού, ψιλοκομμένα, 80 ml ελαιόλαδο, αλάτι, φρεσκοτριμμένο πιπέρι
Σε ένα μεγάλο τηγάνι ζεσταίνουμε το ελαιόλαδο σε μέτρια φωτιά και σοτάρουμε το κοτόπουλο για περίπου 6 - 7 λεπτά, μέχρι να ροδίσει από όλες τις πλευρές. Ρίχνουμε τα ντοματίνια, το σκόρδο και αλατοπίπερο, και συνεχίζουμε το σοτάρισμα για άλλα 2 - 3 λεπτά, μέχρι να μαλακώσουν ελαφρώς. Σε ένα μπολ ανακατεύουμε το μέλι με τη μουστάρδα και το λεμόνι και περιχύνουμε το κοτόπουλο. Ανακατεύουμε απαλά, σκορπίζουμε το βασιλικό και μαγειρεύουμε για άλλα 5 λεπτά, μέχρι να μελώσουν τα ντοματάκια και να γίνει το κοτόπουλο. Συνοδεύουμε με πράσινη σαλάτα και αφράτο ρύζι.
Κοτόπουλο,Ντομάτα